CELEX: 62013TN0434
Language: da
Date: 2013-08-21 00:00:00
Title: Sag T-434/13: Sag anlagt den 21. august 2013 — Doux mod Kommissionen

5.10.2013   
            
            
               DA
            
            
               Den Europæiske Unions Tidende
            
            
               C 291/4
            
         Sag anlagt den 21. august 2013 — Doux mod Kommissionen
   (Sag T-434/13)
   2013/C 291/05
   Processprog: fransk
   
      Parter
   
   
      Sagsøger: Doux SA (Châteaulin, Frankrig) (ved advokat J. Vogel)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Kommissionens gennemførelsesforordning (EU) nr. 689/2013 af 18. juli 2013 om fastsættelse af eksportrestitutioner for fjerkrækød annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført fem anbringender.
   
               1)
            
            
               Med det første anbringende gøres gældende, at der er sket en tilsidesættelse af væsentlige formforskrifter, idet den anfægtede forordning ikke indeholder nogen begrundelse. Sagsøgeren har anført, at den begrundelse, der er angivet i den anfægtede forordning, alene er en standardbegrundelse, som ikke gør det muligt at følge Kommissionens ræsonnement, mens Kommissionen meget præcist burde have angivet de hensyn, der begrunder en overgang fra et restitutionsbeløb på 108,5 EUR pr. ton til 0 EUR, og det så meget desto mere, da Kommissionen bryder med sin tidligere beslutningspraksis.
            
         
               2)
            
            
               Med det andet anbringende gøres gældende, at der er sket en tilsidesættelse af princippet om den berettigede forventning, eftersom Kommissionen har forsikret de erhvervsdrivende om, at restitutionerne ville blive opretholdt indtil ikrafttrædelsen af den nye fælles landbrugspolitik. Sagsøgeren har anført, at nedsættelse af restitutionsbeløbet fra 108,5 EUR pr. ton til 0 EUR ikke var forudseelig i forhold til situationen på fjerkræmarkedet.
            
         
               3)
            
            
               Med det tredje anbringende gøres gældende, at der er foretaget et åbenbart urigtigt skøn, idet Kommissionen har vurderet, at de økonomiske indikatorer begrundede en fastsættelse af restitutionsbeløbet til 0 EUR, mens stigningen i markedspriserne i vidt omfang absorberes af euroens stigning i forhold til dollaren. Sagsøgeren har således gjort gældende, at de økonomiske indikatorer ikke begrundede en ophævelse af restitutionerne.
            
         
               4)
            
            
               Med det fjerde anbringende gøres gældende, at der er foretaget et åbenbart urigtigt skøn, idet Kommissionen har lagt til grund, at en umiddelbar ikrafttrædelse af den anfægtede forordning er begrundet »for at undgå divergens med den nuværende markedssituation, undgå markedsspekulationer og sikre en effektiv forvaltning«. Sagsøgeren har anført, at denne begrundelse, der genfindes i enslydende affattelse i de foregående forordninger, i særlig grad ikke er tilpasset det foreliggende tilfælde, da den pludselige ophævelse af eksportrestitutionerne uden et varsel, der kunne have muliggjort en tilpasning af de erhvervsdrivendes økonomiske model, tværtimod risikerer at føre til en forstyrrelse af det indre marked.
            
         
               5)
            
            
               Med det femte anbringende gøres gældende, at Kommissionen har gjort sig skyldig i magtfordrejning, idet den ikke har vedtaget den anfægtede forordning ud fra hensyn, der er omhandlet i forordning nr. 1234/2007 (1).
            
         
      (1)  Rådets forordning (EF) nr. 1234/2007 af 22.10.2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (EUT L 299, s. 1).